Mos te,
niané ŋgɔgɔ́ e ngá kwíñ,
é mos ósúá ye á sóánn,
ákoan mibéñ mí dzií é vóm beyága bé mbé bé kóán ákála wɔŋŋ ébe betébosú béye bejudio.
Véa énzénzaŋ deba éñe Yesus a ngá nzu sian á ntéle,
ané a ngá dzó bɔ́ ná,
“Mvwaá ya mína.”
Éde eé dzó dɔ,
ané a ngá lére bɔ́ mó ya mveañ.
Véa,
beyága bé ŋga sán niané bé ngá yem ná a ne Ntí.
Éde Yesus a ngá bera bɔ́ dzó ná,
“Mvwaá ya mína.
Ámvála Tará a ngá lóm ma,
néa fe ma ma lóm mína.”
Niané a ngá dzó dɔ,
éde a ngá vúŋ,
eé dzó bɔ́ ná,
“Ñɔŋŋán Mfúfúp Nsísim.
Ébá bése mína dzwii misémm,
mí ntɔɔ́ bɔ́ ndzwiiann.
Éñí áse ñí mína biñ myɔ,
mí tɔbɔ yaá mbiñann.”
Ve Tomás,
nyága mbɔ́ɔ́ ye béyága awóm ya bé beáñ (éñí bé ngá lwée ná Mbyás),
ĕé mbé bábe bɔ́ éyɔŋ Yesus a ngá sian.
Véa éñe béyága bevɔ́ɔ́ bé ngá dzó ñí ná,
“Bí yén yaá Ntí!”
Ve ñí a ngá dzó bɔ ná,
“Ngé ma kaa áyén ávéŋŋ mesén é mó meñ,
me nii fe ónuú wɔm ávéŋŋ mesén,
é wéá wɔm wá me nii fe ó mveañ deñ,
măá ye ki dɔ yébe amvála enziŋ!”
Éde nia melú mmom,
ákoan ná beyága bé bera yaá tɔbɔ fufúlu á ndá été,
Tomás ñí a tɔɔ́ fe bábe bɔ́,
mibéñ myá mí tɔɔ́ fe ndzibann.
Véa énzénzaŋ deba éñe Yesus a ngá nzu sian á ntéle,
éde a ngá dzó ná,
“Mvwaá ya mína.”
Ané a ngá dzó Tomás ná,
“Niigé ónuú we ó vá,
dággé fe é mó mam.
Nzaá ya é wéá we,
o nii wɔ́ é mveañ dam.
Kaa ábɔ éñí a ne kaa ábwíni,
ve fáve ná bwíniŋé!”
Éde Tomás a ngá dzó ñí ná,
“Á Ntí wɔm ya é Nzamá wɔm!”
Véa Yesus ñí a ngá síli ñí ná,
“Ye wa bwíni amú ná o yén yaá ma?
Abwará ya ébá bé ngá bɔ kaa áyén,
ve bé bwíni.”
É ne été ná Yesus aá bɔ fe abwiññ mendem afé ébe ású deba béyága beñ,
ná mé sés ntsilann ábá dí été.
Ve émá mé tɔbɔ yaá ntsilann,
á mfá ye ná míní bwíni ná Yesus éñe a ne Kristo,
é Mwán Nzamá;
ya ná míníí bwíni,
míní ne belé éniŋ ébe éyola deñ.